Zondo-kommissie verdaag ná Zuma dreig om te onttrek | Maroela Media
Oudpres. Jacob Zuma getuig vir die derde dag voor die Zondo-kommissie. (Foto: Nokuthula Mbatha/ANA)
Eers het sy regsverteenwoordiger Woensdag beswaar aangeteken teen die vrae wat aan oudpres. Jacob Zuma gestel is, waarna hy aan die Zondo-kommissie gesê sy kliënt is onder valse voorwendsels na die kommissie gebring.
Muzi Sikhakhane, Zuma se regsverteenwoordiger, het aan die Zondo-kommissie gesê dat sy kliënt sy verdere deelname daaraan heroorweeg omdat hy gekruisondervra word.
Die verrigtinge is toe tot Vrydag verdaag, sodat 'n oplossing gevind kon word vir die betrokke regspanne se besware. Hulle gaan môre daaroor vergader.
Sikhakhane het vroeër vandag gesê Zuma moet besluit of hy wil voortgaan met sy getuienis.
"Ek wil hê my kliënt moet besluit, want dit is duidelik dat hy onder valse voorwendsels hierheen gebring is. Ek het hom geadviseer om met die kommissie saam te werk en dit te gehoorsaam.
"Ek het hom geadviseer om hierheen te kom, maar nou wil ek hê hy moet dit heroorweeg, want dit is vir my duidelik dat hy nie gekruisondervra word oor goed wat hy gesê het nie, maar oor wat ander mense gesê het," het 'n geïrriteerde Sikhakhane gesê.
Zuma het kort tevore gekla dat hy uitgevra word oor die proses om amptenare aan te stel en dat vrae aan hom gestel word oor besonderhede wat hy nie kan onthou nie.
Oudpres. Jacob Zuma. (Foto: Karen Sandison/African News AgencyANA)
"Ek het gedink daar was ernstige sake, soos beleidsake, waarin 'n mens kon vasval. Óf 'n DG óf 'n sekretaris van die parlement het aan dié dokument gewerk, ek is nie seker dat ek alle besonderhede behoort te onthou nie," het Zuma in 'n stadium ná ete aan die kommissie gesê.
Die kommissievoorsitter, adjunkhoofregter Raymond Zondo, het verduidelik dat dit belangrik is om hom uit te vra oor die voormalige minister van openbare ondernemings, Barbara Hogan, se bewerings dat Zuma by die aanstelling van Transnet se uitvoerende hoof ingemeng het en dat sy aan hom 'n memorandum gestuur het waarin Sipho Maseko as uitvoerende hoof aanbeveel word. Zuma het glo daarop aangedring dat Siyabonga Gama in die pos aangestel word, al het ernstige aanklagte van wangedrag hom in daardie stadium in die gesig gestaar.
"Ek dink dit is billik om te sê dat as oudpresident was daar sekere dinge wat jy nie sou weet nie, omdat ander amptenare dit hanteer het en dan is daar ander dinge wat daar van jou verwag sou word om te weet. Dit staan jou vry om te sê as jy nie weet nie.
"Wat mnr. [Paul] Pretorius [getuienisleier] dalk probeer doen, is om te verseker dat, in die lig van wat Hogan gesê het oor jou inmenging by die aanstelling van 'n uitvoerende hoof, dit dalk belangrik vir die kommissie om te verstaan of jy onthou dat jy 'n verslag gekry het. Sommige van die antwoorde kan belangrik wees, want wanneer [die kommissie] besluite moet neem, is dit dalk belangrik om die volledige prentjie te hê," het Zondo verduidelik.
Zuma het gesê hy verstaan nie wat bedoel word met "inmeng" nie, terwyl daar ministers en rade betrokke is by die aanstelling van senior amptenare.
"Ek hoor wat jy sê, maar ek word gekruisondervra en ek weet nie hoekom nie. As ons na daardie spesifieke bewering kyk en na haar verslag wat verband hou met die ANC-konferensie oor groepe en faksies… het ek gesê dit is haar mening. As ek deur dit alles is en die kommissie aanvaar steeds nie my antwoord nie, en steeds op besonderhede ingaan, wat moet my antwoord wees?"
Adjunkhoofregter Raymond Zondo. (Foto: Karen Sandison/ANA)
Zondo het verduidelik dat die kommissie nie Hogan se weergawe noodwendig as waar aanvaar nie en ook van ander getuies moet hoor sodat die bewyse later opgeweeg kan word en 'n besluit geneem kan word oor wat die waarheid wél is.
Terwyl Zondo Pretorius gevra het om kwessies te vermy waaroor Zuma dalk nie detail het nie, het Sikhakhane ingespring en die kommissie daarvan beskuldig dat hy onregverdig teenoor Zuma is en hom kruisondervra.
Jacob Zuma Paul Pretorius Zondo-kommissie
Honrable Zuma, word nie ge kruisonder vra oor goed wat hy gese het nie maar oor goed wat ander gese het, Huh? So die hooggeagte Zuma het niks gese nie. Slim ne? Hoekom sal die vir wie hy dit gese het dan daaroor getuig? Ek verstaan nie. Soo mooi onskuldige en edele leier. Stel hom aan as minister van ondergrondse sake, shame hy's so onskuldig.
Zuma het blykbaar ernstige probleme om te onthou. Hy het alle belangrike dinge óf vergeet óf hy weier om te antwoord. Hy maak van die hele ondersoek 'n sirkus.
Jô, die feite laat mens darem warm voel – amper nes ons paddas!
Wie de hel dink hy is hy? Hy MOET in n hoek gedryf word en getuig. Hy is nie onskuldig nie. Gŕrrrrr
En verlore tyd sal natuurlik nie ingehaal word nie, want volgende week en so het hy ander verpligtinge, volbespreek vir so 2 jaar. Maar hy het mos nou sy samewerking gegee. Ai, dis al weer die anderkant se skuld dat Zuma net nie genoeg tyd gegun word om na behore te getuig nie. Hy wou dan so graag met die hele sak patats vorendag kom. En dan is dit nie sy skuld dat sy regsverteenwoordiger 'intjip' nie.